SKRIFTLIG FORESPØRGSEL E-1236/02

af Michl Ebner (PPE-DE) til Kommissionen

(30. april 2002)

Om: Frivillig solidaritetstjeneste på europæisk plan

I et forenet Europa ville det uden tvivl være fornuftigt at indføre en solidaritetstjeneste på europæisk plan. En sådan tjeneste ville især kunne udføre vigtige og relevante opgaver inden for katastrofehjælp, førstehjælp, socialt arbejde og miljøarbejde. I nødsituationer ville man således kunne trække på en lang række personer, der ville kunne udføre effektivt hjælpearbejde.

Europa-Kommissionen bedes oplyse, hvad den har foretaget sig på dette område, hvad den agter at foretage sig i fremtiden, og hvilke planer den generelt har inden for katastrofehjælp.

Svar afgivet på Kommissionens vegne af Margot Wallström

(1. juli 2002)

Den europæiske frivillige tjeneste (European Voluntary Service EVS) har siden 1996 tilbudt unge mellem 18 og 25 år mulighed for at udføre frivillige aktiviteter i op til et år i bestemte prioriterede regioner i Europa og bestemte tredjelande (for øjeblikket: det sydlige Middelhavsområde, Balkan, SNG, Latinamerika). Disse frivillige aktiviteter foregår på forskellige områder, f.eks. det sociale område, miljøområdet eller det kulturelle område. Typiske eksempler på projekter, hvor unge kan hjælpe er flygtningecentre, hjem for ældre, gadebørn eller narkomaner, miljøuddannelse, brandbeskyttelse og fremme af europæisk bevidsthed.

I anden halvdel af 90'erne blev der iværksat en informationskampagne for at rejse opmærksomhed omkring EVS blandt andre civilbeskyttelsesorganisationer. Det er dog ikke tanken, at EVS skal anvendes til udsendelse af frivillige i beredskabstilfælde.

Civilbeskyttelse tilrettelægges generelt efter nærhedsprincippet. Myndighederne i de enkelte medlemsstater har ansvaret for civilbeskyttelse i deres eget land.

Europæisk samarbejde inden for civilbeskyttelse er dog blevet udviklet siden 1985. Fællesskabet har gjort en betydelig indsats med henblik på større beredskabssituationer, som kan kræve en presserende indsats og også for at forbedre beredskab.

Endvidere vedtog Rådet for nylig beslutningen vedrørende en ny fællesskabsordning om indsatser på civilbeskyttelsesområdet(1), som supplerer det løbende EF-handlingsprogram om civilbeskyttelse.

Denne mekaniske1 letter mobilisering af indsatsgrupper, eksperter og andre ressourcer alt efter behov og omfatter et overvågnings- og informationscenter og et fælles beredskabskommunikations- og informationssystem.

Kommissionen beskrev i sin meddelelse til Rådet og Europa-Parlamentet Civilbeskyttelse beredskabet over for katastrofesituationer(2) de tilgængelige ressourcer, der hurtigt kan mobiliseres i henhold til de eksisterende programmer og foranstaltninger navnlig over for truslerne om terrorangreb (efter den 11. september 2001).

Et projekt af samme navn inden for rammerne af handlingsprogrammerne for civilbeskyttelse så nærmere på den rolle, frivillige fra NGO-organisationer kan spille inden for civilbeskyttelse. De forskellige henstillinger skulle gøre det muligt at øge og forbedre frivilliges rolle inden for civilbeskyttelse. Nærmere detaljer foreligger på Kommissionens netsted om civilbeskyttelse: http://europa.eu.int/comm/environment/civil/

(1) Beslutning 2001/792/EF/Euratom: Rådets beslutning af 23. oktober 2001 om indførelse af en fællesskabsordning til fremme af styrket samarbejde om indsatser på civilbeskyttelsesområdet EFT L 297 af 15.11.2001.

(2) KOM(2001) 707 endelig udg.